Bratislava, dňa 19.04.2010
Číslo: 06282-030/2010/ŠKK

ROZHODNUTIE

Štátna kúpeľná komisia Ministerstva zdravotníctva Slovenskej republiky (ďalej len „komisia“) podľa ustanovenia § 41 ods. 1 a § 42 písm. c) a d) zákona č. 538/2005 Z. z. o prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách a o zmene a doplnení niektorých zákonov v znení neskorších predpisov (ďalej len „zákon“) a podľa ustanovenia § 11 zákona v spojení s ustanovením § 18 ods. 2, § 23 ods.1 a 2 a § 24 zákona v spojení s ustanovením § 49 zákona a ustanovením § 46 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) vo veci žiadosti spoločnosti FAME, spol. s r.o., Bajkalská 25, 82718 Bratislava, IČO: 36 222 968 o vydanie povolenia využívať prírodné minerálne zdroje s názvom vrt HM-1, reg. č. RS-094 a vrt ST-1, reg. č. RS-038 v obci Hrnčiarska Ves – časť Maštinec, v katastrálnom území Pondelok a následnú úpravu prírodnej minerálnej vody   r o z h o d l a

t a k t o:

Spoločnosti:

Obchodné meno: FAME, spol. s r.o.

Sídlo:                    Bajkalská 25, 827 18 Bratislava 

IČO:                      36 222 968

Právna forma:      Spoločnosť s ručením obmedzeným

Štatutárny orgán: Konateľ
		        
        Meno a priezvisko: Ing. Dalibor Hrubý
        Bydlisko: Ivánska cesta 41, 827 18 Bratislava	
                   Dátum narodenia: 
                   Č.OP: 
                             Štátna príslušnosť: slovenská

(ďalej len „využívateľ“)	        

I.   s a    p o v o ľ u j e   p o d ľ a   §  11   z á k o n a   v y u ž í v a ť

na predmet podnikania:
plnenie prírodnej minerálnej vody  do spotrebiteľského balenia v plniarni spoločnosti  FAME, spol. s.r.o., Bajkalská 25, 82718 Bratislava  v obci Hrnčiarska Ves – časť Maštinec, v katastrálnom území Pondelok

prírodné minerálne zdroje 

Názov: 
1)	vrt HM-1

polohopisné a výškopisné zameranie: X= 1267699,02   Y= 370268,78
                                                             Zpažnica= 239,30 m.n.m.
                                                             Zterén   = 239,22 m.n.m

Lokalizácia: obec Hrnčiarska Ves – časť Maštinec, katastrálne územie Pondelok

2)	vrt ST-1

polohopisné a výškopisné zameranie: X= 1267736,59   Y= 370247,55
                                                             Zpažnica= 238,17 m.n.m.
                                                             Zterén   = 238,10 m.n.m

Lokalizácia: obec Hrnčiarska Ves – časť Maštinec, katastrálne územie Pondelok

Podľa ustanovenia § 13 ods. 1 zákona v spojení s ustanoveniami § 14 ods. 1, § 27 ods. 4, 5 ,6 a 7 a  § 29 ods. 2 zákona sa určujú podmienky využívania zdrojov:

a)	odberné množstvo vody z prírodných minerálnych zdrojov HM-1  a ST-1 (ďalej len „zdroje“) kontinuálnym čerpaním pri znížení hladiny vody od terénu, ktoré zodpovedá maximálnemu odbernému množstvu zo zdrojov nasledovne:

zdroj	Odberné množstvo Qmax	Zníženie hladiny smax	Spôsob odberu	
HM-1	0,8 l/s	2,74 m	čerpanie	
ST-1	0,7 l/s	0,9-1,1 m		

b)	na zdrojoch HM-1 a ST-1 a pozorovacích objektoch vrt B-7 a Studňa pri obchode zabezpečiť vykonávanie režimových meraní podľa prílohy, ktorá je neoddeliteľnou súčasťou tohto rozhodnutia (ďalej len „príloha rozhodnutia“),
c)	udržiavať balneotechnické zariadenia v technickom stave podľa príslušných predpisov,
d)	vykonávať úpravu technických zariadení zdrojov, alebo samotných zdrojov len so súhlasom komisie,
e)	viesť evidenciu o údržbe a vykonaných úpravách technických zariadení zdrojov a najneskôr do 31.01. nasledujúceho roka predkladať na Ministerstvo zdravotníctva Slovenskej republiky - Inšpektorát kúpeľov a žriediel (ďalej len „inšpektorát“) plán údržby a opravy zdrojov,
f)	zabezpečiť vykonanie rozšírenej analýzy podľa príslušných všeobecne záväzných právnych predpisov a predložiť výsledky analýz na inšpektorát pri každej úprave technických zariadení zdrojov,
g)	zabezpečiť ochranu zdrojov pásmom fyzickej ochrany  a ich označenie podľa príslušného predpisu,
h)	zabezpečiť označenie hraníc ochranných pásiem I. a II. stupňa v teréne podľa príslušného predpisu,
i)	vykonávať režimové sledovanie pozorovateľom ručne na zdrojoch v rozsahu uvedenom v prílohe rozhodnutia, 
j)	vykonávať režimové sledovanie automatickou meracou technikou (ďalej len „AMT“) na zdrojoch v rozsahu uvedenom v prílohe rozhodnutia, 
k)	v prípade poruchy AMT zabezpečiť vykonávanie režimových meraní pozorovateľom ručne,
l)	zabezpečiť sledovanie meteorologických (teplota vzduchu, úhrn zrážok, barometrický tlak vlastnou meteorologickou stanicou, alebo najbližšou meteorologickou stanicou SHMÚ) a hydrologických ukazovateľov (úroveň hladiny v najbližšom povrchovom toku vlastným merným profilom, alebo najbližším profilom SHMÚ) v rozsahu stanovenom v prílohe rozhodnutia,
m)	výsledky režimových meraní poskytovať do databázy inšpektorátu, zapisovať do predpísaných databázových formulárov Lokálneho informačného systému Inšpektorátu kúpeľov a žriediel prevádzkovaného na lokalite Maštinec (ďalej len „LIS IKZ“) a zasielať formou synchronizačných súborov do Centrálneho informačného systému Inšpektorátu kúpeľov a žriediel (ďalej len „CIS IKZ“) elektronickou formou na adresu monitoring@health.gov.sk v mesačných intervaloch najneskôr do 10. dňa nasledujúceho mesiaca za obdobie príslušného mesiaca, 
n)	v poznámke formulárov podľa písm. m) uvádzať zmeny v exploatácii, poruchy a prevádzkové prestávky pri využívaní zdrojov a ďalšie zmeny týkajúce sa využívania zdrojov,
o)	množstvo vody spotrebovanej na predmet podnikania merať samostatnými prietokomermi osadenými na miestach odsúhlasených inšpektorátom,
p)	najneskôr do 12 mesiacov odo dňa nadobudnutia právoplatnosti tohto povolenia využívať zdroje predložiť komisii doklad o využiteľnom množstve prírodnej minerálnej vody z lokálneho zdroja HM-1 alebo celej hydrogeologickej štruktúry (rozhodnutie Ministerstva životného prostredia Slovenskej  republiky podľa zákona č. 569/2007 Z. z.) podľa § 11 ods. 3 písm. e) zákona,

q)	monitorovacie zariadenie potrebné na monitoring a ochranu zdrojov:

1)	indukčné prietokomery napojené na LIS IKZ merajúce celkové odobraté množstvo prírodnej minerálnej vody zo  zdrojov,
2)	samostatné prietokomery na meranie odobratého množstva prírodnej minerálnej vody zo zdrojov využitej na predmet podnikania,
3)	AMT na meranie veličín režimového sledovania: teplota vody, hladina, vodivosť, výdatnosť - Q,
4)	meracia technika na meranie veličín režimového sledovania: teplota vody, CO2, odmerná nádoba, vodivosť, hladinomer,
5)	laboratórne vybavenie na stanovenie HCO3-, 

r)	zabezpečovať odborný dozor nad využívaním a ochranou prírodných minerálnych zdrojov balneotechnikom.

II.   podľa ustanovenia § 23 ods.1 a 2  a § 24 ods.3 písm. a) zákona 
s a   p o v o ľ u j e   v y k o n á v a ť   ú p r a v u   prírodnej minerálnej vody (ďalej len „voda“) zo zdrojov HM-1 a ST-1 

oddeľovaním zlúčenín železa uskutočňovaného oxidáciou kyslíkom s následnou filtráciou a reintrodukciou oxidu uhličitého, pridávaním, čiastočným alebo úplným odstránením oxidu uhličitého výlučne fyzikálnymi metódami

Podľa ustanovenia § 24 ods. 3 písm. b) a c) zákona sa využívateľovi určuje rozsah, časové intervaly vykonávania kontrolných analýz vody pred úpravou a po úprave a určujú sa ďalšie podmienky súvisiace s vykonávaním úpravy vody zo zdrojov: 

1.	Vykonávať fyzikálne, fyzikálno-chemické, mikrobiologické a biologické analýzy vody v rozsahu a v časových intervaloch podľa príslušných všeobecne záväzných právnych predpisov a to súčasne pred úpravou zo záchytného zariadenia  zdrojov a po úprave z akumulácie a zo spotrebiteľského balenia. Interval medzi jednotlivými predpísanými analýzami musí byť minimálne 6 mesiacov.
2. Vzorky pre kontrolné analýzy odoberať iba prostredníctvom pracovníkov akreditovaných laboratórií zapísaných do zoznamu vedeného komisiou (ďalej len „akreditované laboratórium“) a o pripravovanom odbere vzoriek s uvedením vykonávacieho akreditovaného laboratória informovať inšpektorát najneskôr 10 dní vopred písomnou formou a na e-mailovú adresu monitoring@health.gov.sk .
3.	Predkladať inšpektorátu výsledky analýz podľa ods. 1 vo forme Protokolu o odbere vody zo zdrojov, Protokolu o skúške vody zo zdrojov, z akumulácie a spotrebiteľského balenia, Protokolu o analýze zdrojov, akumulácie a spotrebiteľského balenia (ďalej len „protokoly“) písomnou formou do 30 dní odo dňa odberu vzoriek akreditovaným laboratóriom a do 10 dní odo dňa dodania protokolov od akreditovaného laboratória aj elektronicky na e-mailovú adresu monitoring@health.gov.sk na predpísaných databázových formulároch LIS IKZ a zasielať do CIS IKZ.
4.	Dodržiavať „Prevádzkový predpis pre úpravu prírodnej minerálnej vody zo zdrojov HM-1 a ST-1 v plniarni Hrnčiarska Ves, časť Maštinec“ zo dňa  04.12. 2009.
6. Vykonať kontrolnú analýzu vody zo zdrojov a upravenej vody z akumulácie a zo spotrebiteľského balenia v  rozsahu a časových intervaloch predpísaných inšpektorátom, ak ju nariadi v prípade zistenia zmien fyzikálnych a chemických vlastností a mikrobiologických a biologických hodnôt vody zo zdrojov alebo upravenej vody z akumulácie a zo spotrebiteľského balenia nad limit podľa príslušného všeobecne záväzného právneho predpisu. 

Povinnosť plniť podmienky určené týmto rozhodnutím sa využívateľovi začína dňom nasledujúcim po nadobudnutí právoplatnosti tohto rozhodnutia, ak nie je pri jednotlivých podmienkach uvedený iný termín začatia ich plnenia. 

Okrem podmienok určených týmto rozhodnutím je využívateľ povinný plniť všetky povinnosti vyplývajúce mu zo zákona, najmä ustanovenia § 14 ods. 1, § 17 ods. 1, § 27 ods. 4,5,6 a 7 a § 29 ods.2 zákona a zo všeobecne záväzných právnych predpisov vydaných podľa § 53 zákona.

Práva z tohto rozhodnutia nemožno previesť na iného.

Povolenie na využívanie zdrojov HM -1 a ST-1 a úpravu prírodnej minerálnej vody zo zdrojov sa podľa ustanovenia § 13 ods.1 písm. k) zákona v spojení s ustanovením § 15 ods. 5 vydáva na dobu 15 rokov odo dňa nadobudnutia právoplatnosti tohto rozhodnutia.

Odôvodnenie

Dňa 21.10.2009 bola Ministerstvu zdravotníctva Slovenskej republiky (ďalej len „ministerstvo“) doručená žiadosť spoločnosti FAME, spol. s r.o., Bajkalská 25, 82718 Bratislava, IČO: 36 222 968 (ďalej len „využívateľ“) o vydanie povolenia využívať prírodné minerálne zdroje s názvom vrt HM-1 a vrt ST-1 v obci Hrnčiarska Ves – časť Maštinec, v katastrálnom území Pondelok (ďalej len „zdroje“) a na úpravu prírodnej minerálnej vody z týchto zdrojov (ďalej len „voda“). 

Žiadosť bola dňa 09.11.2009 prerokovaná na zasadnutí komisie. Nakoľko žiadosť neobsahovala všetky zákonom predpísané náležitosti, komisia rozhodnutím č. 21639-120/2009/ŠKK zo dňa 09.11.2009 konanie v predmetnej veci podľa § 29 správneho poriadku prerušila na dobu 90 dní a vyzvala podľa § 12 ods. 3 zákona využívateľa o doplnenie podkladov a to: podľa § 11 ods. 3  písm. b) zákona o výpis z obchodného registra nie starší ako tri mesiace, podľa § 11 ods. 3 písm. d) zákona o výpis z registra trestov štatutárneho orgánu alebo členov štatutárneho orgánu žiadateľa nie starší ako tri mesiace, podľa § 11 ods. 3 písm. e) zákona o doklad o využiteľnom množstve prírodnej minerálnej vody z lokálneho zdroja HM-1 alebo z celej hydrogeologickej štruktúry (rozhodnutie Ministerstva životného prostredia  Slovenskej republiky podľa zákona č. 569/2007 Z. z.), podľa § 11 ods. 3 písm. f) bod 1 zákona o označenie nehnuteľnosti, na ktorej sa prírodné minerálne zdroje nachádzajú a ktoré majú byť ich využívaním priamo dotknuté, výpis z katastra nehnuteľností k týmto nehnuteľnostiam, kópiu katastrálnej mapy alebo vektorovú katastrálnu mapu vo výmennom formáte so zakreslením miesta prírodných minerálnych zdrojov, ktoré majú byť využívané, doklady nesmú byť staršie ako tri mesiace, podľa § 11 ods. 3 písm. f) bod 2 zákona o polohopisné zameranie prírodných minerálnych zdrojov vypracované odborne spôsobilou osobou, podľa § 11 ods. 3 písm. g) zákona o zmluvu o úhrade finančných prostriedkov za prieskum prírodných minerálnych zdrojov, ktorá bola uzavretá s osobou, ktorá na vlastné náklady prieskum vykonala, ak prieskum nevykonal sám žiadateľ, podľa § 11 ods. 5 zákona o doklady, ktorými sa preukáže, že je vlastníkom nehnuteľnosti, na ktorých sa prírodné minerálne zdroje nachádzajú a ktoré majú byť jeho využívaním priamo dotknuté, a že je vlastníkom  záchytných zariadení alebo že má k týmto nehnuteľnostiam a záchytným zariadeniam iné právo, ktoré ho oprávňuje nehnuteľnosti a záchytné zariadenia na využívanie prírodných minerálnych zdrojov používať, podľa § 24 ods. 2 zákona o rozšírené fyzikálno-chemické, mikrobiologické a biologické analýzy prírodnej minerálnej vody zo zdrojov HM-1 a ST-1 (pred úpravou) a produktu (po úprave) podľa vyhlášky Ministerstva zdravotníctva Slovenskej republiky č. 100/2006 Z. z., a podľa § 24 ods. 2 zákona o prevádzkový predpis úpravy prírodnej minerálnej vody zo zdrojov HM -1 a ST-1.

Dňa 26.02.2010 s doplnením zo dňa 02.03.2010 využívateľ v súlade s rozhodnutím, ktorým bolo konanie prerušené, doplnil všetky podklady. Doručené podklady boli dňa 15.03.2010 predložené na rokovanie komisie, ktorá rozhodla že pominuli prekážky, pre ktoré sa konanie prerušilo a v súlade s § 29 ods. 4 správneho poriadku rozhodla o pokračovaní v konaní. Komisia listom č. 06282-12/2010-IKŽ zo dňa 17.03.2010 v súlade s § 33 správneho poriadku upovedomila využívateľa, účastníkov konania a dotknuté orgány o pokračovaní v konaní a zároveň ich vyzvala na vznesenie prípadných námietok, alebo skutočností týkajúcich sa predmetného konania. K predmetnému konaniu neboli vznesené zo strany účastníkov konania a dotknutých orgánov žiadne pripomienky.

Komisia na svojom zasadnutí dňa 19.04.2010 prehodnotila zaslané podklady využívateľa v súlade so zákonom. Správny orgán pri správnej úvahe zhodnotil a preskúmal všetky predložené materiály a usúdil, že nezistil žiadne dôvody, ktoré by bránili vo veci vydania povolenia využívať zdroje a na úpravu vody z týchto zdrojov a na základe vyššie uvedených skutočností správny orgán povolenie využívať zdroje a na úpravu vody vydal. V rozhodnutí využívať zdroje určil rozsah a účel využívania a súvisiace podmienky podľa zákona. Začiatok využívania zdrojov a úpravy vody zo zdrojov určil využívateľovi  dňom nasledujúcim po nadobudnutí právoplatnosti tohto rozhodnutia. Dobu povoleného využívania a úpravy vody zo zdrojov určil na 15 rokov od nadobudnutia právoplatnosti tohto rozhodnutia.

Využívateľ zároveň dňa 04.11.2009 uhradil správny poplatok podľa zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov vo výške 331,50 EUR.

Správny orgán posúdil, že vydaním povolenia využívať zdroje a na úpravu vody zo zdrojov  nie sú ohrozené záujmy spoločnosti ani obmedzené alebo ohrozené práva účastníka konania. Vzhľadom na to a na vyššie uvedené skutočnosti správny orgán rozhodol tak, ako je uvedené vo výroku tohto rozhodnutia.

Poučenie:    Proti tomuto rozhodnutiu možno podľa § 43 ods. 3 zákona č. 538/2005 Z. z. o prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách a o zmene a doplnení niektorých zákonov v znení neskorších predpisov podať odvolanie na Štátnu kúpeľnú komisiu Ministerstva zdravotníctva Slovenskej republiky, Limbová 2, 837 52 Bratislava v lehote do 15 dní odo dňa doručenia. Toto rozhodnutie nie je preskúmateľné súdom podľa zákona č. 99/1963 Zb. Občiansky súdny poriadok v znení neskorších predpisov, pokiaľ nebol vyčerpaný riadny opravný prostriedok.

Doc. Ing. Jarmila Božíková, PhD. 
                                                                                  predseda 
				                                     Štátnej kúpeľnej komisie

Doručí sa:
Účastníkovi konania
FAME spol. s r.o. 

Dotknutým orgánom
obec Hrnčiarska Ves
KÚ ŽP Banská Bystrica
OÚ ŽP Lúčenec

Príloha k rozhodnutiu ŠKK MZ SR
                                                                                                                                                  č. 06282-030/2010/ŠKK

ROZSAH REŽIMOVÉHO SLEDOVANIA ZDROJOV V HRNČIARSKEJ VSI – ČASŤ MAŠTINEC 
 (merané veličiny)

Reg.
číslo	Tech. 
ozn.	Názov 
zdroja	Charakter
zdroja	Obsah 
CO2 1)
(mg/l)	Obsah
HCO3- 2)
(mg/l)	Denná 
Spotreba3)
(m3)	Hladina
(m)	Výdatnosť 
Q (l/s) 4)	Teplota 
vody
(°C)	Vodivosť
(µS/cm)	Vodočet
(cm)	Teplota 
vzduchu
(°C)	
Zrážky
(mm)
	Baro. tlak
(MPa)	
RS-094	HM-1	Maštinec I	PMZ	D	D	D	AMT	AMT	AMT	AMT	D	D	D	D	
RS-038	ST-1	-	PMZ	D	D	D	AMT	AMT	AMT	AMT					
RS-035	B-7	-	PZ	D	-	-	-	D	D	D					
RS-098	-	Studňa pri obchode	PZ	-	-	-	D	-	-	-					

 Legenda:     
                                      
a)	PMZ – prírodný minerálny zdroj
b)	PZ – pozorovací zdroj
c)	D – jedno meranie za deň
d)	AMT - meranie automatickou meracou technikou (meranie 1x za hodinu)

1)	– stanovenie Hertlovým prístrojom
2)	– laboratórne stanovenie
3)	– denná spotreba vody meraná samostatným prietokomerom (spotrebovaná na predmet podnikania), posledný deň v mesiaci zapísať do       poznámky sumárnu mesačnú spotrebu
4)	– čerpané množstvo/preliv